Alcàsser Suspén els Actes de Tir i Arrossegament de les Seues Festes
Lun, 08/08/2022 - 18:35

Alcàsser comença, hui, 8 d'agost, la celebració de les seues Festes Majors en honor al Santíssim Crist de la Fe. No obstant això, i a causa de les altes temperatures, tant l'Ajuntament de la localitat, com l'Associació del Cavall d'Alcàsser han decidit suspendre els actes de tir i arrossegament, que estaven previstos per als dies 18 i 19 d'agost.

«Hem pres aquesta decisió, en ple acord amb l'associació, per a garantir el benestar dels animals. Així, s'estudiarà una data alternativa per a la seua celebració, quan no faça tanta calor», ha explicat l'alcaldessa d'Alcàsser, Eva Zamora.

La resta de la programació festiva es manté com estava previst. De fet, aquest dilluns, Alcàsser donarà la benvinguda a les festes amb la tradicional Crida des del balcó del consistori que, enguany, serà a càrrec de l'Alcàsser Club de Futbol amb motiu del seu centenari. A continuació, serà el torn d''OT: Operación Homenaje', amb actuacions de participants d'edicions passades del famós programa Operación Triunfo.